
Europa-Parlamentets beslutning om situationen i Syrien (2012/2543(RSP))

Europa-Parlamentet,
–
der henviser til sine tidligere beslutninger om Syrien,

–
der henviser til Rådets afgørelse 2011/523/EU om delvis suspension af anvendelsen af samarbejdsaftalen mellem Det Europæiske Økonomiske Fællesskab og Den Syriske Arabiske Republik, Rådets forordning 36/2012/EU om restriktive foranstaltninger på baggrund af situationen i Syrien og Rådets afgørelse 2011/782/FUSP om restriktive foranstaltninger over for Syrien,

–
der henviser til redegørelserne fra næstformanden i Kommissionen/Unionens højtstående repræsentant for udenrigsanliggender og sikkerhedspolitik af 8. og 31. juli, 1., 4., 18., 19., 23. og 30. august, 2. og 23. september, 12. oktober, 3. og 28. november, 2. og 13. december 2011, 11. og 23. januar og den 1. og 4. februar 2012,

–
der henviser til Rådets konklusioner om Syrien af 18. juli, 10. oktober og 1. december 2011, og 23. januar 2012,

–
der henviser til den fælles meddelelse "En ny tilgang til nabolande i forandring" af 25. maj 2011 fra Kommissionen og den højtstående repræsentant til Europa-Parlamentet, Rådet, Det Europæiske Økonomiske og Sociale Udvalg og Regionsudvalget,

–
der henviser til FN’s Generalforsamlings resolution af 22. november 2011 om menneskerettighederne i Syrien,

–
der henviser til erklæringen af 3. august 2011 fra formandskabet for FN's Sikkerhedsråd,

–
der henviser til UNHRC's resolution af 2. december 2011 om menneskerettighedssituationen i Den Syriske Arabiske Republik,

–
der henviser til rapporten fra den uafhængige internationale undersøgelseskommission om Den Syriske Arabiske Republik, fremlagt for UNHRC den 23. november 2011,

–
der henviser til verdenserklæringen om menneskerettighederne fra 1948,

–
der henviser til den internationale konvention om borgerlige og politiske rettigheder fra 1966, som Syrien har tiltrådt,

–
der henviser til forretningsordenens artikel 110, stk. 2,

A.
der henviser til, at der er forløbet 11 måneder med uroligheder og blodsudgydelser, siden de store protestdemonstrationer mod det syriske regime begyndte i marts 2011;

B.
der henviser til, at FN er holdt op med at anslå dødstallet i Syrien på grund af den eskalerende vold og til, at de seneste skøn fra januar peger i retning af mere end 5400 dræbte, hvoraf størsteparten er civile, og henviser til, at mange flere er blevet såret; 

C. 
der henviser til, at højkommissærens undersøgelsesmission af 19. august 2011 fandt beviser for hundredvis af summariske henrettelser, anvendelse af skarp ammunition mod demonstranter, udbredt indsættelse af snigskytter under demonstrationer, tilbageholdelse og tortur af personer i alle aldre, blokader af landsbyer og byer fra sikkerhedsstyrkernes side og ødelæggelse af vandforsyningen;

D. 
der henviser til, at syriske borgere bliver udsat for vilkårlige anholdelser og fængslinger uden rettergang eller stilles for en militærdomstol og hverken har noget uafhængigt retsvæsen til at forsvare sig eller ytringsfrihed og lovsikret ret til at demonstrere;

E.
der henviser til forlydender om, at regeringsstyrker overalt i Syrien holder større og mindre byer belejret og formener indbyggerne adgang til fødevarer, medicin og kommunikationsmidler;

F.
der henviser til, at præsident Bashar al-Assad trods mange offentlige erklæringer med løfter om politisk reform har forsømt at tage skridt til at gennemføre en specifik dagsorden, der vil kunne sikre offentlige frihedsrettigheder og retsvæsenets uafhængighed og forhindre den syriske regering i at krænke menneskerettighederne; 

G.
der henviser til, at den syriske regering anvender den såkaldte Øverste Statssikkerhedsdomstol, en særdomstol der står uden for det almindelige strafferetlige system, til at retsforfølge politiske aktivister og menneskerettighedsforkæmpere;

H.
der henviser til, at Golfstaternes Samarbejdsråd vil samarbejde med myndighederne i Syrien om at påbegynde overgangen til frie valg og præsident Assads magtoverdragelse;

I.
der henviser til, at EU’s medlemsstater den 2. september, den 13. oktober og den 1. december 2011 og den 23. januar 2012 nåede til enighed om udvidede sanktioner ud over de allerede eksisterende restriktioner over for Syrien;

J.
der henviser til, at præsident Assad har ignoreret utallige henstillinger fra det internationale samfund til at sætte en stopper for den forfærdelige vold i Syrien;

K.
der henviser til, at de civile uroligheder og de syriske myndigheders brutale undertrykkelse af det syriske folk nu truer med at kaste landet ud i en tilstand af egentlig borgerkrig, som dernæst vil betyde en risiko for en regional konflikt;

1.
fordømmer Kinas og Ruslands beslutning om at nedlægge veto mod FN’s seneste forsøg på at udarbejde en resolution, der fordømmer Syriens voldelige nedkæmpning af regeringsmodstandernes protestaktioner; udtrykker skuffelse over manglen på en fælles reaktion fra FN's Sikkerhedsråd på de syriske myndigheders brutale handlinger, og opfordrer det internationale samfund til at optræde samlet i deres fordømmelse af det syriske regimes reaktion på demonstrationerne; 

2.
fordømmer kraftigt anvendelsen af vold fra alle aktørers side i Syrien;

3.
beklager dybt den brutalitet, som det syriske regime har udvist i dets angreb på Homs; opfordrer det syriske regime til at trække alle syriske tropper ud af landets byer og storbyer; opfordrer den syriske regering til at give menneskerettighedsorganisationer og humanitære hjælpearbejdere øjeblikkelig og uhindret adgang; understreger, at sårede ofre for voldhandlingerne ikke må nægtes lægehjælp;

4.
glæder sig over den Arabiske Ligas ledende rolle i bestræbelserne på at sætte en stopper for den forfærdelige vold i Syrien; beklager, at Den Arabiske Liga har suspenderet sin observatørmission og at det syriske regime ikke har formået at gennemføre den aftalte fredsplan i dens fulde udstrækning; glæder sig over Den Arabiske Ligas seneste initiativ til fremlæggelse af en ny fredsplan og opfordrer indtrængende det syriske regime til at vedtage og gennemføre denne plan snarest muligt;
5
glæder sig over Tyrkiets og Saudi-Arabiens fordømmelse af det syriske regime og over Tyrkiets rolle i forbindelse med modtagelsen af flygtninge; beklager, at Iran fortsat støtter præsident al-Assads uforsonlige holdning og brutale undertrykkelse af hans folk; 

6.
glæder sig over Rådets konklusioner af 23. januar og støtter en udvidelse af sanktionerne mod det syriske regime;
7.
kræver, at den syriske regering garanterer beskyttelse af demonstranter mod angreb, støtter demonstranternes ret til at deltage i fredelige demonstrationer og sikrer ytringsfrihed; opfordrer derfor den syriske regering til øjeblikkeligt at ophøre med at anvende vold mod fredelige demonstranter;

8.
bemærker, at præsident Assad i sidste ende som den forfatningsmæssige og juridiske leder af den syriske stat bærer ansvaret for alle handlinger, der udføres af de væbnede styrker; opfordrer indtrængende præsident Assad til at anerkende det syriske folks afvisning af hans regime og til at træde tilbage ud fra hensynet til Syriens interesser og befolkningens enhed; 

9.
opfordrer den syriske regering til at iværksætte en uafhængig, effektiv og gennemsigtig undersøgelse af sikkerhedsstyrkernes aktioner, navnlig af de aktiviteter, der udfoldes af præsidentens bror, som er øverstkommanderende for specialstyrkerne, og til at gøre ansvar gældende over for alle medlemmer af sikkerhedstjenesten, der har skudt på eller givet ordre til at skyde med skarpt på ubevæbnede demonstranter;

10.
udtrykker bekymring over forlydender om, at der blandt demonstranterne er en øget tilstedeværelse af islamistiske grupper, som er bevæbnet med indsmuglede våben, tilskynder til djihad og skyder mod sikkerhedsstyrkerne, hvilket risikerer at udløse en sekterisk borgerkrig; 

11.
opfordrer den syriske regering til at afstå fra vilkårlige anholdelser og indespærring af politiske aktivister, menneskerettighedsforkæmpere og journalister og til at frigive alle samvittighedsfanger; opfordrer de syriske myndigheder til offentligt at aflægge regnskab for alle, der er blevet dræbt, såret eller som fortsat savnes; 

12.
er alvorligt bekymret for, at de syriske myndigheders intimidering måske udvides til at omfatte oppositionsaktivister i eksil; 

13.
efterlyser en åben og fredelig dialog mellem den syriske regering og det syriske folk; opfordrer på det kraftigste den syriske regering til at handle i overensstemmelse med sine offentligt afgivne løfter og ufortøvet iværksætte demokratiske reformer under fuld respekt for alle mindretalsgrupper; 

14.
pålægger sin formand at sende denne beslutning til Rådet, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Egyptens Øverste Militære Råd, Den Arabiske Ligas generalsekretær og Den Syriske Arabiske Republiks regering og parlament.

